15 ຄົນເສຍຊີວິດ ຢູ່ພາກໃຕ້ຂອງເຢເມນ
ປະຊາຊົນ 15 ຄົນເສຍຊີວິດ ໃນການປະທະກັນ ໃນເມືອງ Zinjibar ທາງພາກໃຕ້ ຂອງເຢເມນ.
ກໍາລັງຂອງເຢເມນໄດ້ປະທະກັບພວກນັກຕໍ່ສູ້ຫົວຮຸນແຮງມຸສລິມໃນເມືອງ Zinjibar ໃນພາກ ໃຕ້ຂອງເຢເມນ ເຮັດໃຫ້ປະຊາຊົນ 15 ຄົນເສຍຊີວິດໃນໄລຍະນຶ່ງສັບປະດາປາຍຜ່ານມາ ຫລັງຈາກພວກຫົວຮຸນແຮງຈໍານວນຫລາຍຮ້ອຍຄົນເຂົ້າຄວບຄຸມເມືອງດັ່ງກ່າວ ການສູ້ລົບກັນໃນວັນອັງຄານມື້ນີ້ມີຂຶ້ນທ່າມກາງທີ່ມີສຽງຮຽກຮ້ອງຫຼາຍຂຶ້ນນັບມື້ ໃຫ້ປະທາ ນາທິບໍດີ Ali Abdullah Saleh ແຫ່ງເຢເມນ ຮັບເອົາຂໍ້ຕົກລົງສັນຕິພາບທີ່ສະເໜີຂຶ້ນໂດຍ ສະພາຮ່ວມມືປະເທດໃນເຂດອ່າວເປີເຊຍທີ່ຈະເຮັດໃຫ້ການຄອງອໍານາດມາໄດ້ 33 ປີຂອງ ທ່ານເສັດສິ້ນລົງນັ້ນ ລັດຖະມົນຕີການຕ່າງປະເທດສະຫະລັດ ທ່ານນາງຮີນລາຣີ ຄລິນຕັນ ກ່າວຕໍ່ບັນດານັກຂ່າວ ທີ່ກຸງວໍຊິງຕັນໃນວັນຈັນວານນີ້ວ່າ ການໂອນອໍານາດໃນທັນທີ ເປັນຜົນປະໂຫຍດທີ່ດີທີ່ສຸດ ສໍາລັບປະຊາຊົນຊາວເຢເມນ ທ່ານນາງຄລິນຕັນໃຫ້ຂໍ້ສັງເກດວ່າ ທ່ານຊາເລ ເວລານີ້ກໍາລັງ ຢູ່ນອກປະເທດ ແລະໄດ້ຮັບການປິ່ນປົວບາດແຜໃນປະເທດ Saudi Arabia ທີ່ທ່ານໄດ້ ຮັບໃນລະຫວ່າງການຍິງຈະຫລວດໂຈມຕີໃສ່ບໍລິເວນບ້ານພັກຂອງທ່ານໃນວັນສຸກຜ່ານມາ ນັ້ນ ລັດຖະບານ Saudi Arabia ກໍຮຽກຮ້ອງໃຫ້ທ່ານຊາເລ ຮັບເອົາຂໍ້ຕົກລົງສັນຕິພາບຂອງ ສະພາຮ່ວມມືຂອງປະເທດໃນເຂດອ່າວເປີເຊຍນັ້ນເຊ່ນກັນ ແລະຫົວໜ້າວາງນະໂຍບາຍ ການຕ່າງປະເທດຂອງສະຫະພາບຢູໂຣບ ທ່ານນາງ Catherine Ashton ກ່າວວ່າ ທ່ານ ຊາເລ ຄວນຈະທໍາການເຄື່ອນໄຫວເພື່ອເຫັນແກ່ຜົນປະໂຫຍດທີ່ດີທີ່ສຸດສໍາລັບປະຊາຊົນ ຂອງທ່ານແລະເຮັດໃຫ້ປະເທດສາມາດກ້າວເດີນໜ້າຕໍ່ໄປ ທ່ານນາງ Ashton ໃຫ້ຂໍ້ສັງເກດວ່າ ປະທານາທິບໍດີຂອງເຢເມນໄດ້ສະເໜີທີ່ຈະລົງນາມໃນ ຂໍ້ຕົກລົງສັນຕິພາບມາ 3 ເທື່ອແລ້ວໃນຫວ່າງບໍ່ເທົ່າໃດສັບປະດາຜ່ານມານີ້ ໄດ້ມີການອ້າງຄໍາເວົ້າ ຂອງຮອງປະທານາທິບໍດີ Abd al-Rab Mansur Hadi ຊຶ່ງວ່າ ໜ້າທີ່ແທນປະທານາທິບໍດີນັ້ນວ່າ ທ່ານຊາເລ ກໍາລັງມີອາການດີຂຶ້ນຢ່າງໄວ ແລະຈະເດີນ ທາງກັບຄືນປະເທດພາຍໃນບໍ່ເທົ່າໃດມື້ຂ້າງໜ້ານີ້ ແຕ່ໄດ້ມີຂ່າວວ່າ ລັດຖະບານ Saudi Arabia ອາດຈະກີດກັນຕໍ່ການກັບຄືນປະເທດຂອງທ່ານກໍເປັນໄດ້